Margrete Auken (SF), 1998-06-11:
SF var for to et halvt år siden forslagsstiller til forslaget om at genåbne forbindelsen, og vi går stadig væk ind for at få den forbindelse.
Kontakten til Berlin kan blive en af de helt afgørende, og derfor er det vigtigt, at man satser på, at den kommer.
Jeg kan ikke rigtig finde ud af, om vi løber åbne døre ind ved at sige det her, for ministeren har jo tilkendegivet tidligere - ikke så klart her i indledningen nu, men tidligere har ministeren tilkendegivet, at hun var i gang med de dér forhandlinger, var i gang med at få udredet, hvordan det kunne tage sig ud.
Og jeg vil da godt spørge ministeren, hvor sagen er henne i øjeblikket, og hvad det er for en type forhandlinger, der foregår, sådan at vi kan få en klar indsigt i ministerens holdning til det her.
Lad os så lige sige, at hvis vi skal stemme for et af forslagene, må det blive Enhedslistens, idet Venstres og De Konservatives og Kristeligt Folkepartis og Dansk Folkepartis altså er for tyndt.
Man siger bare: Vi vil have ruten.
Man siger ikke noget om, hvilken kvalitet den skal have.
Det vil sige, at de problemer, som var kritiseret ved den gamle forbindelse, bare kan følge med og være der uanset hvordan, og jeg kan høre på de svar, som blev givet også til hr. Søren Kolstrup før, at man ikke er optaget af at få en rute, der kan have en vis - en vis - tiltrækning. Vi kan jo ikke have, der kører tomme tog, og det går jeg ud fra at heller ikke Venstre og De Konservative og Kristeligt Folkeparti osv. mener.
Det gør så, at vi bliver nødt til at spørge Enhedslisten - og dér er jeg spændt på at få svaret til de ting, der kom fra ministeren, for det vil være godt at få grundlaget frem - for det er klart, at når eller hvis vi kommer i den situation, at vi kan komme til at stemme for Enhedslistens forslag, hvad vi så gerne gør, bliver det naturligvis med det forbehold, at vi skal vide, hvad det koster.
Det er lidt svært, at det ikke står i Enhedslistens forslag.
Og vi må have frem, hvad det kommer til at koste, fordi det jo også er givet, at efter at vi sammen med Venstre og De Konservative har lavet loven om DSB, kan vi ikke bare komme og sige til DSB: Nu kører I det. Så må det i givet fald være sådan, at vi skaffer pengene oveni eller på anden vis sørger for i hvert fald, at der bliver gjort rede for det, så det ikke bliver et pres ind i en organisation, som vi har sagt skulle være selvstændig.
Vi vurderer, at den er vigtig.
Jeg vil i øvrigt godt spørge ministeren, om vi ikke også kunne få noget at vide om Rostock Havns betydning i det her
forløb, for Rostock Havn opruster jo i øjeblikket til at blive en stor containerhavn, og også hvilken sammenhæng det
kan have med den generelle forbindelse til Rostock.
Det synes jeg ville være godt at få at vide. Jeg vil egentlig også gerne høre en lille uddybning af, hvordan det er gået med den svenske både godsforbindelse og persontransport.
Har svenskerne haft gavn af at lave deres rute på en sådan måde, at der virkelig er en pointe i det, som Enhedslisten gør opmærksom på?
Jeg tror, det er i Enhedslistens forslag, man henviser til den svenske åbning.
Det kan også godt være, det er det andet.
Det er i denne her sammenhæng ikke det afgørende.
Det afgørende er: Er svenskerne ved at score kassen nu?
Og er det lykkedes dem at få de transporter, som vi altså så i givet fald er gået glip af?
Eller hvordan er det med det?
Men altså, det er SF's indstilling
, så ministeren kan godt mærke, at der er et vist pres på.
Vi vil faktisk godt have den og regner med, at vi kan få en melding forholdsvis snart, for de forhandlinger har jo pågået et godt stykke tid.
Ministeren har i hvert tilfælde sagt tidligere, at hun var i gang med at tale med sin tyske kollega.
Nu bemærker vi jo, at Enhedslisten siger, det er efter det tyske valg.
Der er betydelig mere realisme i Enhedslistens forslag, selv om det også er præget af en hel del overbud, men betydelig mere realisme i det.
Og det er klart, at vi skal lige se, hvordan det kommer til at se ud fra tysk side også.
Men støtte fra SF på den betingelse, at vi lige skal have lov til at kontrollere prisen også.